b'\n_START_ARTICLE_\nSlaget ved Maldon\n_START_SECTION_\nKamp mot nordmenn\n_START_PARAGRAPH_\nFl\xc3\xa5ten med vikinger er sagt i et manuskript av Den angelsaksiske kr\xc3\xb8nike \xc3\xa5 ha v\xc3\xa6rt ledet av nordmannen Olav Tryggvason. Navnet kan ha blitt innskutt i kr\xc3\xb8niken senere da de faktiske forhold var blitt mer uklare, men tidspunktet 991 er ikke historisk urimelig for Olav Tryggvasons antatte kronologi. Det er vanskelig \xc3\xa5 sette lit til tall, men vikingh\xc3\xa6ren er blitt grovt regnet til \xc3\xa5 ha v\xc3\xa6rt mellom 2 000 og 4 000 stridende. En kilde fra 1100-tallet, Liber Eliensis, skrevet av munker ved Ely, antyder at Byrhtnoth bare hadde en h\xc3\xa5ndfull menn til disposisjon: \xc2\xabhan var hverken rystet av det lille antallet av sine menn, ei heller fryktsom for de tallrike fiender\xc2\xbb. Ikke alle slike kilder indikerer en slik vesensforskjell i antall mellom partene.'